དེའི་ཚེ་ལྷ་ལུང་དཔལ་གྱི་རྡོ་རྗེ་ཡེར་བ་བྲག་ལྷ་རི་སྙིང་པོ་ཞེས་བྱ་བ་ན་སྒོམ་གྱིན་ཡོད་པ།ཉིན་གཅིག་སྒོམ་ཁང་ཕྱི་ལ་ཕེབས་ནས་གཟིགས་པས།བཙུན་པའི་མགོ་ལ་བྱ་སྒྲོ་བཙུགས།ལག་ཏུ་རྔ་གཤང་རྔ་དང་སི་ལི་རི་དྭགས་སྐྲོག་བྱེད།ཐོགས་ཏེ་ལིངས་རྒྱའམ་རྙི་བྱེད་པ་མཐོང་བས་རྒྱལ་པོས་བསྟན་པ་བསྣུབས་ཤིང༌།འབངས་རྣམས་སྡུག་བསྔལ་བར་ཤེས་ནས་སྙིང་རྗེ་ཆེན་པོ་སྐྱེས་ཏེ།རྒྱལ་པོ་མ་བསྒྲལ་ན་འབངས་རྣམས་སྡུག་བསྔལ་གྱིས་མནར་ཞིང༌།རྒྱལ་པོ་རང་ཉིད་ཀྱང་ལས་ངན་པ་བསགས་ནས་ཕྱི་མར་དམྱལ་བར་ལྟུང་བར་འགྱུར་སྙམ་ནས།རྟ་བཞོན་མདའ་གཞུ་ཐོགས་ཏེ་རྒྱལ་པོ་གསོད་དུ་ཆས།དེའི་ཚེ་འབངས་ཆེས་མང་པོ་འདུས་ནས་ངུ་འབོད་བྱེད་ཅིང་མྱ་ངན་བྱས།རྒྱལ་པོ་ནུབ་ཕྱོགས་གླ་བའི་ཚལ་ན་མིག་མང་རྩེ་ཞིང་འདུག་པའི་ཐག་ཉེར་སོང་ནས་ངུ་འབོད་བྱས་ཏེ།ཁྲོམ་སྐོར་རེད།རྒྱལ་པོ་ཆེན་པོ་ལགས་ཁྱེད་ཀྱིས་ཆོས་བསྣུབས་པ་སོགས་འདི་འདྲ་མཛད་པ་ཤིན་ཏུ་ནས་ཀྱང་མི་རིགས་ཏེ།ཡབ་མེས་ཀྱི་ཡིག་ཚང་དང་དཀོར་མཛོད་ཀྱི་སྒྲོམ་བུ་རྡོ་རིང་གི་ཡི་གེ་ཐམས་ཅད་ལ་གཟིགས་ཤིག་ཅེས་མགྲིན་གཅིག་ཏུ་ངུ་འབོད་ཆེན་པོ་བྱས་པའི་འུར་སྒྲ་རྒྱལ་པོས་ཐོས་ནས་སེམས་མི་བདེ་བར།རྡོ་རིང་གི་རྩར་སོང་ནས་ཡི་གེ་ཀློག་གིན་ཡོད་པའི་སྐབས།ལྷ་ལུང་དཔལ་གྱི་རྡོ་རྗེ་སླེབས་ཏེ།རྒྱལ་པོ་ལ་ཕྱག་འབུལ་ཁུལ་གྱིས་ཕུ་དུང་ནང་ནས་མདའ་གཞུ་བླངས་ཏེ་ལྕགས་ཀྱི་མདའ་འཕངས་ཏེ་རྒྱལ་པོའི་སྙིང་ཁར་ཕོག་ནས་ཚེའི་དུས་བྱས་སོ།།འདིས་རྒྱལ་སྲིད་ལོ་དྲུག་ལ་བཟུང༌།འདི་མན་ནས་བོད་སྤྱི་ལ་དབང་བའི་རྒྱལ་པོ་ཞིག་མ་བྱུང་ཟེར་རོ།།